section_heading: Pozadina
paragraph_text: Materijal za Ocean Machine: Biomech bio je u izradi otkad je Devin Townsend bio na turneji sa Steveom Vaijem kako bi podržao album Sex & Religion, a neke su skladbe, kao što su "Funeral", "Regulator" i "The Death of Music" vukle podrijetlo od Townsendovih dana s glazbenim projektom Noisescapes. Izvorno je snimanje albuma bilo dovršeno krajem 1995. godine u studiju The Factory Studios u Vancouveru, a album je miksao Tim Oberthier. Townsend, koji nije bio zadovoljan rezultatom, ponovno je snimio velik dio albuma u svojem kućnom studiju i studiju Musibelios u Málagi s Danielom Bergstrandom. Mastering albuma odvijao se u Sterling Soundu u New York Cityju. Townsend je poslao dovršene snimke mnogim diskografskim kućama, kao i Century Mediji, kući s kojom je njegov sastav Strapping Young Lad imao potpisan ugovor, ali je dobivao samo odbijenice. Odlučio je samostalno objaviti album sredinom 1997. putem vlastite diskografske kuće HevyDevy Records. Nakon što je Townsend potpisao ugovor s InsideOutom, album je bio objavljen u Europi u ožujku 1998. godine.